b'\n_START_ARTICLE_\nKhaganat \xc3\xa0var\n_START_PARAGRAPH_\nEls \xc3\xa0vars foren una horda centreasi\xc3\xa0tica emigrada de l\'alta \xc3\x80sia a la R\xc3\xbassia meridional i Europa Central on van formar el khaganat \xc3\xa0var o Av\xc3\xa0ria. Sobre el seu origen vegeu \xc3\xa0vars eurasi\xc3\xa0tics._NEWLINE_Abans del 565 els \xc3\xa0vars, en grec abares o abaroi, en llat\xc3\xad avares o avari, van emigrar a Europa empenyent als hunnugur i sabir i altres hordes h\xc3\xbanniques; el rei o khan dels \xc3\xa0vars, anomenat Sarosios pels grecs, va fer alian\xc3\xa7a amb l\'Imperi Bizant\xc3\xad. Tenien un aspecte similar als huns i eren xamanistes. Tenien un aspecte similar als huns i eren xamanistes. Un ambaixador \xc3\xa0var fou rebut per Justini\xc3\xa0 I (557) i va demanar terres i un tribut; l\'emperador els va enviar llavors un ambaixador, Valentinos (m\xc3\xa9s tard tamb\xc3\xa9 ambaixador davant els Turcs Orientals) i va demanar que el qaghan \xc3\xa0var lluit\xc3\xa9s contra les altres hordes (hugunur, i sabir en llat\xc3\xad viguri et sabiri) les quals foren eliminades; tamb\xc3\xa9 van eliminar als huns kutrigur i els huns uturgur, descendents dels poble d\'\xc3\x80tila, que vivien al nord-oest de la mar d\'Azov (els kutrigur) i a la desembocadura del riu Don (els uturgur) i que van passar a formar part de l\'horda dels \xc3\xa0vars; aix\xc3\xad es va produir una barreja d\'elements mongols (\xc3\xa0var) i turcs (huns). Aquestos grups huns eren federats als romans d\'Orient._NEWLINE_El 560 els \xc3\xa0var ja dominaven a la regi\xc3\xb3 entre el Volga i la desembocadura del Danubi; al nord d\'aquest riu van derrotar a les tribus d\'eslaus, els antes, els eslovens i els wendes; seguint cap a l\'oest van entrar a Germ\xc3\xa0nia per\xc3\xb2 foren derrotats en una gran batalla a Tur\xc3\xadngia pel rei franc d\'Austr\xc3\xa0sia Sigebert, n\xc3\xa9t de Clodoveu I (562), i van retornar cap a la zona de la mar Negra._NEWLINE_Vers el 565 va pujar al tron \xc3\xa0var Bayan. El 567 es va aliar als longobards, poble establert a la Pann\xc3\xb2nia, i junts van destruir els g\xc3\xa8pides, un poble germ\xc3\xa0nic establert a Hongria i Transsilv\xc3\xa0nia. Hongria fou ocupada pels \xc3\xa0var i Bayan va establir la seva resid\xc3\xa8ncia prop de l\'antiga seu d\'\xc3\x80tila. Aix\xc3\xad els \xc3\xa0vars (juan-juan o heftalites) governaven entre el Volga i \xc3\x80ustria._NEWLINE_Per fer front a aquest perill els romans d\'Orient van enviar uns ambaixadors als Turcs Occidentals, governats per Tardu (575-576), que fou el ja esmentat Valentinos. L\'ambaixador fou rebut pel qaghan a l\'alt Yulduz al nord de Kudjha, que li va tirar en cara l\'alian\xc3\xa7a anterior de romans d\'Orient i \xc3\xa0vars. Tardu va enviar a un general de nom Bokhan (576), que aliat a les restes dels huns uturgur, Anaga\xc3\xaf, va atacar les possessions romanes d\'Orient al B\xc3\xb2sfor Cimmeri, concretament Panticapea prop de la moderna Kertch a l\'entrada de la mar d\'Azov._NEWLINE_El 582 Bayan va iniciar la guerra contra els romans d\'Orient als que va arrabassar Sirmium (Mitrovitsa) cap de pont al Save; sota la pressi\xc3\xb3 dels \xc3\xa0vars els b\xc3\xbalgars, que podrien ser descendents dels huns kutrigur, es van anar a establir a Bessar\xc3\xa0bia i Val\xc3\xa0quia. D\'altra banda Bayan havia repr\xc3\xa8s la guerra contra els francs en direcci\xc3\xb3 a l\'oest (vers 570) i va aconseguir derrotar el franc Sigebert. Despr\xc3\xa9s va atacar territori rom\xc3\xa0 d\'Orient i va ocupar Singidium (Belgrad) saquejant la M\xc3\xa8sia fins a Anquialos (prop de Burg\xc3\xa0s), fins que el 587 fou derrotat pels romans d\'Orient prop d\'Adrian\xc3\xb2polis i la guerra es va aturar per un temps._NEWLINE_El 592 Bayan va tornar a atacar als romans d\'Orient, va ocupar Anquialos i va assolar la Tr\xc3\xa0cia fins a Tzurulu (Tchorlu); el general rom\xc3\xa0 d\'Orient Prisc va aconseguir tenir a ratlla a Bayan i fins i tot va creuar el Danubi i va atacar el cor del seu imperi, Hongria, derrotant-lo completament a la riba del Theiss, batalla en la qual van morir quatre dels fills de Bayan (601). Bayan va morir poc despr\xc3\xa9s (602)._NEWLINE_El seu successor va atacar als longobards que dominaven ara It\xc3\xa0lia. El 610 el Friul fou assolat. El 619 el qaghan va intentar un cop de m\xc3\xa0 a atrici\xc3\xb3 contra l\'emperador rom\xc3\xa0 d\'Orient Heracli, en una entrevista entre els dos sobirans a Heraclea de Tr\xc3\xa0cia, per\xc3\xb2 va fracassar; va seguir un atac sorpresa a Constantinoble per\xc3\xb2 fou rebutjat. _NEWLINE_La guerra entre Bizanci i els sass\xc3\xa0nides, va donar ocasi\xc3\xb3 als \xc3\xa0vars de nous atacs; aliats als \xc3\xa0vars, els sass\xc3\xa0nides van atacar Constantinoble per \xc3\x80sia Menor i els \xc3\xa0vars ho van fer per Tr\xc3\xa0cia; a l\'estiu del 626 la capital romana d\'Orient estava greument amena\xc3\xa7ada amb els sass\xc3\xa0nides establerts a Calced\xc3\xb2nia i pels \xc3\xa0vars, amb el qaghan als murs de la ciutat. En aquell moment Heracli estava lluitant al Caucas i la defensa va quedar en mans del patrici Bonus; entre el 31 de juliol i el 4 d\'agost del 626 els \xc3\xa0vars van fer diversos assalts, per\xc3\xb2 l\'efic\xc3\xa0cia de la flota grega va impedir l\'\xc3\xa8xit de l\'atac (que pretenia estar coordinat amb els sass\xc3\xa0nides); despr\xc3\xa9s de patir greus p\xc3\xa8rdues els \xc3\xa0vars es van retirar a Hongria._NEWLINE_A la mort del qaghan (630) els b\xc3\xbalgars van exigir que el nou qaghan fos elegit en el seu grup, de fet volien elegir al seu khan, Kubrat; els \xc3\xa0vars s\'hi van negar i van combatre als b\xc3\xbalgars amb les armes. Finalment els b\xc3\xbalgars van quedar amos de M\xc3\xa8sia i Val\xc3\xa0quia, mentre els eslaus es feien independents als territoris entre el Danubi i el Save. D\'aquesta \xc3\xa8poca dataria l\'emigraci\xc3\xb3 d\'alguns \xc3\xa0vars al Caucas on van crear el khanat d\'Avaristan._NEWLINE_Els \xc3\xa0vars van subsistir a la plana hongaresa fins al segle IX. L\'agost del 791 el seu khanat fou enva\xc3\xaft per Carlemany, que va arribar fins a la conflu\xc3\xa8ncia del Danubi i el Raab. El 795 el seu fill Pip\xc3\xad, ajudat per Eric duc de Friul (789-799), va atacar el "ring", la fortalesa resid\xc3\xa8ncia dels qaghans, i es va apoderar de bona part dels seus tresors; el 786 en una tercera campanya, Pip\xc3\xad altre cop, va arrasar el "ring" i es va emportar la resta del tresor. Sembla que era el tudun cristi\xc3\xa0 el que governava el 799 i es va revoltar contra els francs, per\xc3\xb2 fou derrotat i el 803 el nou cap dels \xc3\xa0vars, Zodan, va anar a Fran\xc3\xa7a a fer completa submissi\xc3\xb3 a l\'emperador. El 805 apareix com a qaghan un \xc3\xa0var cristi\xc3\xa0 de nom Teodor, vassall de Carlemany._NEWLINE_Vers el 810 els \xc3\xa0vars, amb perm\xc3\xads de l\'emperador, van abandonar els seus establiments al nord del Danubi, per anar a establir-se sota la direcci\xc3\xb3 de Teodor, a la Pann\xc3\xb2nia occidental entre Carnutum i Sab\xc3\xa0ria. Encara s\'esmenta un khan cristi\xc3\xa0 el 844. Els seus dominis apareixen anys m\xc3\xa9s tard repartits entre l\'imperi de la Gran Mor\xc3\xa0via (Sviatopolk, mort el 895) que dominava Boh\xc3\xa8mia i Pann\xc3\xb2nia, i el khanat dels b\xc3\xbalgars que ocupaven Hongria meridional (i Val\xc3\xa0quia i Bulg\xc3\xa0ria); una tribu dels b\xc3\xbalgars, els onogur o onogundur (que potser van donar nom a Hongria) ocupaven la regi\xc3\xb3 a l\'est i sud dels Carpats.'